હવે જરા યાદ કરો. તમારા પિતાજી કે દાદા કે પરદાદા અરે, પાંચ સાત કે દસ વીસ પેઢીમાં યે કોઈએ આવી સગવડ ભોગવી હોય એવી કલ્પના તમે કરી શકો છો ખરા ? જવાબ ‘ના’માં જ આવે. પેઢીઓની વાત જવા દો. મધ્યમવર્ગીય પરિવાર માટે ઈતિહાસમાં આવો વૈભવ જોવા નહિ મળે. રાજા મહારાજાઓને કે શહેનશાહ અકબરનેય તાલી પાડતાં દાસદાસીઓ હાજર ભલે થતાં પણ હુકમના પરિણામ સુધી એને રાહ જોવી પડતી. આવી ટેક્નોલોજી ક્યાં હતી ? આજે આપણી પાસે જે છે એ આપણા પૂર્વજો પાસે ક્યારેય નહોતું. આરોગ્ય અંગે જે જાગૃતિ આજે છે એ પહેલાં નહોતી. તબીબી સગવડો કેટલી વધી છે ! પરિણામે સરેરાશ આયુષ્ય વધ્યું છે એ નિર્વિવાદ છે. રોગચાળામાં અસંખ્ય લોકો પિડાઈને મરતાં. અંધશ્રદ્ધામાં મરતાં લોકો જુદાં. આજે ય એવું થતું હોય પણ એનું પ્રમાણ ઓછું જરૂર થયું છે. કુદરતી હોનારતો પહેલાં પણ થતી. આટલી જલદી અને આટલી અસરકારક સેવાઓ પહેલાં આપી શકાતી નહોતી.